**Ministru kabineta noteikumu projekta “Grozījumi Ministru kabineta 2010.gada 28.decembra noteikumos Nr.1220 “Asignējumu piešķiršanas un izpildes kārtība”” sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Ministru kabineta noteikumu projekta “Grozījumi Ministru kabineta 2010.gada 28.decembra noteikumos Nr.1220 “Asignējumu piešķiršanas un izpildes kārtība”” (turpmāk – noteikumu projekts) mērķis ir pilnveidot budžeta izpildes procesu asignējumu piešķiršanas un izpildes jomā, tādējādi mazinot administratīvo slogu un efektivizējot budžeta izpildes procesu.  Tiesību akts stāsies spēkā pēc tā publicēšanas oficiālajā laikrakstā "Latvijas Vēstnesis". |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Noteikumu projekts izstrādāts:   1. pamatojoties uz grozījumiem Likumā par budžetu un finanšu vadību 27. panta 2.1 daļā, papildinot resursu uzskaitījumu ar saņemtajiem transfertiem no resursa “ieņēmumi par sniegtajiem maksas pakalpojumiem un citi pašu ieņēmumi”; 2. pamatojoties uz grozījumiem Likumā par Latvijas Republikas Uzņēmumu reģistru (8.1 nodaļa), precizējot atsauci uz Publisko personu un iestāžu sarakstu; 3. pamatojoties uz grozījumiem Ministru kabineta 2015.gada 6.jūnija noteikumos Nr.387 “Kārtība, kādā Valsts kase nodrošina maksājumu pakalpojumu sniegšanu” (turpmāk – MK noteikumi Nr.387), vienādojot gada slēguma procedūru un pārskatu sniegšanas termiņus; 4. pamatojoties uz Ministru kabineta 2017. gada 28. novembra sēdes protokollēmumu (Nr.59, 34.§) par Valsts kancelejas informatīvo ziņojumu "Administratīvā sloga mazināšana valsts pārvaldē" 2.pielikuma “Informācijas sniegšana par budžeta un finanšu jautājumiem” 8.punktu (atcelta prasība par resursu izdevumu segšanai un izdevumu sadalījuma sagatavošanu); 5. Finanšu ministrijas iniciatīva (izmaiņas saistībā ar pāreju no mēneša uz gada asignējumiem un ceturkšņu prognozi, precizēta finansēšanas plānu projektu iesniegšanas procedūra saistībā ar informācijas sistēmas pilnveidošanu). |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Ministru kabineta 2010.gada 28.decembra noteikumi Nr.1220 “Asignējumu piešķiršanas un izpildes kārtība” (turpmāk – MK noteikumi Nr.1220) nosaka kārtību, kādā Valsts kase piešķir asignējumus izdevumiem un nodrošina asignējumu izpildi. Pastāvošā ikmēneša asignējumu piešķiršanas kārtība vairs nesasniedz sākotnējo mērķi – nenodrošina racionālu valsts budžeta līdzekļu izmantošanu, ir morāli novecojusi un tās pievienotā vērtība nav samērojama ar ikmēneša asignējumu piešķiršanas kārtības administratīvajām prasībām un darba slodzi, ko rada to izpilde. Tādēļ ir pārskatīta gan prasība par resursu izdevumu segšanai un izdevumu pa mēnešiem sadalījuma informācijas iesniegšanu (turpmāk – sadalījuma rīkojums), gan finansēšanas plānu resursu izdevumu segšanai un izdevumu sadalījumu pa mēnešiem lietderība.  Pašreizējā kārtība nosaka, ka ministrijām jāveido sākotnējie finansēšanas plāni strikti ievērojot sadalījuma rīkojumā noteikto, savukārt Valsts kasei, veicot nākamā saimnieciskā gada finansēšanas plānu atbilstības kontroli pret gadskārtējā valsts budžeta likumā noteikto apropriāciju, bija jānodrošina kontrole pret sadalījuma rīkojumā minētajām kopsummām. Šī kontrole tiek veikta manuāli, jo sadalījuma rīkojuma dati netiek ievadīti Vienotajā valsts budžeta plānošanas un izpildes informācijas sistēmā. Valsts kases 2017.gada Finansēšanas plānu apstrādes informācijas sistēmas (turpmāk – ePlāni) lietotāju aptaujas dati liecina, ka finansēšanas plānu veidošanas procesā sadalījuma rīkojuma atbilstības ievērošana ir visdarbietilpīgākais posms.  Ministru kabineta 2017. gada 28. novembra sēdes protokollēmuma par Valsts kancelejas informatīvo ziņojumu "Administratīvā sloga mazināšana valsts pārvaldē" 2.pielikumā paredzēta turpmākās rīcības pasākumu īstenošana – tajā skaitā grozījumu veikšana MK noteikumos Nr.1220, atceļot prasību par resursu izdevumu segšanai un izdevumu pa mēnešiem sadalījuma informācijas iesniegšanu un finanšu ministra sadalījuma rīkojuma izdošanu. Sadalījuma rīkojuma atcelšana samazinās finansēšanas plānu izveidošanai un apstrādei patērējamo laiku gada nogalē. Vienlaikus ik gadus sadalījuma rīkojumā tika iekļauts punkts, kas noteica Valsts kasei tiesības pieprasīt papildu informāciju, kas nepieciešama, lai pārbaudītu sagatavoto finansēšanas plānu projektu atbilstību nosacījumiem, līdz ar to minētā tiesība jāiestrādā noteikumu projektā.  Spēkā esošā MK noteikumu Nr.1220 redakcija nosaka, ka izveidojoties jaunai tiešās pārvaldes iestādei tā tiek reģistrēta Valsts ieņēmumu dienesta Nodokļu maksātāju reģistrā, taču saskaņā ar grozījumiem Likumā par Latvijas Republikas Uzņēmumu reģistru, kas stājās spēkā 2017.gada 27.jūnijā, ir noteikts, ka no 2018.gada 1.jūnija Uzņēmumu reģistrs nodrošina un uztur Publisko personu un iestāžu sarakstu.  Atsevišķas MK noteikumos Nr.1220 noteiktās obligātas prasības finansēšanas plānu projektu veidošanai vairs nav aktuālas un tādēļ precizējamas, piemēram, finansēšanas plānu projektu veidošanas nosacījumi Eiropas struktūrfondu 2007. – 2013.gada plānošanas periodam.  2016. un 2017.gada laikā Valsts kase veica izvērtējumu asignējumu un dotāciju piešķiršanas procesam, no kā secināja, ka kopumā šim procesam valsts pārvaldē (iestādēs un ministrijās) tiek patērēti samērā lieli resursi, dažkārt veidojot nevajadzīgi lielu administratīvo slogu gan iestādēs, gan Valsts kasē. Pēc gadskārtējā budžeta likuma stāšanās spēkā un asignējumu piešķiršanas atbilstoši sākotnējiem finansēšanas plāniem, gada laikā tiek veikti finansēšanas plānu grozījumi gan pamatojoties uz apropriāciju izmaiņām, gan arī esošās apropriācijas ietvaros starp budžeta izpildītājiem, klasifikācijas kodiem un sadalījumā starp mēnešiem. Ir konstatēti divi galvenie iemesli, kas nelietderīgi palielina veicamo grozījumu skaitu, un rezultātā – administratīvo slogu:  1) finansēšanas plānos norādītās resursu summas nav korekti saplānotas pa mēnešiem un budžeta izpildītājiem samērā bieži nākas mainīt finansējuma sadali veicot grozījumus starp mēnešiem;  2) mēnešu, un it īpaši ceturkšņu, beigās grozījumi finansēšanas plānos tiek veikti ne tikai objektīvu iemeslu dēļ (mainoties finansēšanas nepieciešamībai), bet arī tādēļ, lai neveidotos asignējumu neizpilde uz ceturkšņa beigām un nebūtu jāsniedz skaidrojumi par neizpildes iemesliem saskaņā ar Ministru kabineta 2018.gada 10.aprīļa instrukciju Nr.2 “Instrukcija par valsts budžeta izpildes analīzi” (iepriekš – Ministru kabineta 2011.gada 23.augusta instrukcija Nr.8 “Instrukcija par valsts budžeta izpildes analīzi”).  Lai veiktu finansēšanas plāna grozījumus, zināmas darbības jāveic gan pašai iestādei, gan ministrijai, gan Valsts kasei. Process ir samērā darbietilpīgs, tādēļ nelietderīgu grozījumu gadījumā mazinās darba efektivitāte, tā vietā nevajadzīgi palielinot administratīvo slogu, kā arī tiek ietekmēts budžeta izpildes analīzes process, jo netiek sniegta pilnīga un ticama informācija par budžeta izpildi ceturkšņu griezumā.  Ņemot vērā minēto ir izstrādātas šādas izmaiņas:  1) svītrota norma, kas noteica sadalījuma rīkojuma sagatavošanu un iesniegšanu Finanšu ministrijā, datu apkopošanu un rīkojuma izdošanu, kā arī saglabāts līdzšinējais nosacījums no dzēstā 2.6.apakšpunta, ietverot to kā jaunu 9.14.apakšpunktu, kas paredz, ka ja saņemts finansējums vairāku gadu projektam vai pasākumam, tad kārtējā gadā plāno ieņēmumus atbilstoši faktiski saņemto ieņēmumu apmēram, izdevumus kārtējam gadam un atlikuma izmaiņas (palielinājumu), bet nākamajos gados plāno izdevumus un atlikuma izmaiņas (samazinājumu), ja citos normatīvajos aktos nav noteikts savādāk (MK noteikumu Nr.1220 2., 3.punkts, noteikumu projekts papildināts ar 9.14.apakšpunktu un 35.1 punktu);  2) noteikts, ka ar 2019.gada 1.janvāri finansēšanas plānos asignējumi tiek plānoti gada summas apmērā (atceļot sadalījumu pa mēnešiem), standartizējot un vienādojot izmaiņu ievades principus ar budžeta izmaiņu pieprasījuma formām, kad sākot ar otro versiju izmaiņas finansēšanas plānā tiek vadītas atsevišķā ailē un finansēšanas plāna veidlapā tiek parādīta iepriekšējā finansēšanas plāna versijā reģistrētā summa, ievadītās izmaiņas un precizētā gada summa ar izmaiņām). Vienlaikus iekļauta prasība par sākotnējo finansēšanas plānu datu ievadi ceturkšņu sadalījumā (turpmāk – prognoze pa ceturkšņiem). Paredzēts, ka prognozes pa ceturkšņiem iesniegšana ir vienreizēja un iesniedzama gatavojot finansēšanas plānus pēc nākamā saimnieciskā gada budžeta likuma izsludināšanas. Prognoze pa ceturkšņiem tiks izmantota budžeta izpildes analīzē saskaņā ar Ministru kabineta 2018.gada 10.aprīļa instrukciju Nr.2 “Instrukcija par valsts budžeta izpildes analīzi” (MK noteikumu Nr.1220 4., 5., 9.1, 15., 16.1., 17., 18., 37.punkts, 1. un 2.pielikums).   1. Ņemot vērā izmaiņas, gada sākumā budžeta izpildītājiem būs pieejami asignējumi un dotācija no vispārējiem ieņēmumiem gada summas apmērā, tādēļ nepieciešama stingrāka fiskālā disciplīna un atbildība valsts budžeta iestāžu līmenī. Asignējumu un dotācijas no vispārējiem ieņēmumiem piešķiršana gada summas apmērā provocē vēlmi veikt avansa maksājumus gada sākumā, piemēram, pārskaitot vienā maksājumā dotāciju visa gada vai ceturkšņa summas apmērā, nevis katru mēnesi atbilstoši faktiskai finansēšanas nepieciešamībai. Lai mazinātu šo risku, noteikumu projekta 35.punkts papildināts ar nosacījumu, ka budžeta izdevumi jāveic atbilstoši finansēšanas nepieciešamībai (neskaitot avansā bez objektīva pamatojuma). Būtiski palielinoties budžeta izpildes elastībai, tiek prasīta lielāka atbildība no budžeta izpildītājiem, kuriem katru mēnesi jāizvērtē finansēšanas nepieciešamība, vadoties pēc izmaiņām maksājumu grafikos, iepirkuma procedūrās vai citām objektīvām izmaiņām plānotajā maksājumu plūsmā (MK noteikumu Nr.1220 35.punkts);   4) svītrota norma, kas nosaka, ka Finanšu ministrija var pieprasīt veikt grozījumus finansēšanas plānos, ja izdevumu izpilde laikposmā no gada sākuma līdz iepriekšējam ceturksnim (ieskaitot) ir mazāka par 85 procentiem no attiecīgās valsts budžeta programmas vai apakšprogrammas finansēšanas plānā šim periodam apstiprinātā izdevumu apmēra (MK noteikumu Nr.1220 16.5., 40.punkts);  5) precizēta atsauce no Valsts ieņēmumu dienesta Nodokļu maksātāju reģistra uz Publisko personu un iestāžu sarakstu, kā arī izslēgta neaktuāla atsauce uz iestāžu struktūrvienībām (MK noteikumu Nr.1220 6.punkts);  6) precizēta un vienkāršota norma, kas nosaka obligātos nosacījumus atsevišķa finansēšanas plāna sagatavošanai (sagatavo atsevišķi atbilstoši gadskārtējā valsts budžeta likuma ilgtermiņa saistību pielikuma sadalījumam, kā arī tajos gadījumos, kad projekta Eiropas Savienības politiku instrumentu un pārējās ārvalstu finanšu palīdzības līdzfinansētā projekta īstenotāja ir valsts budžeta iestāde), vienlaikus 9.punktā izslēdzot neaktuālos nosacījumus par Eiropas Savienības 2007.–2013.gada plānošanas periodu, un aizstājot to ar nosacījumu, ka budžeta apakšprogrammai "Valsts budžeta aizdevumi un to atmaksāšana" un budžeta resora "74. Gadskārtējā valsts budžeta izpildes procesā pārdalāmais finansējums" programmām finansēšanas plānus negatavo, jo Finanšu ministrijas programmas 42.00.00 “Valsts budžeta aizdevumi un to atmaksāšana” uzskaite tiek nodrošināta valsts budžeta finanšu bilances ietvaros, savukārt 74.resora programmās izdevumi netiek veikti (apropriācija tiek pārdalīta) (MK noteikumu Nr.1220 7., 9.punkts). Papildus obligātajiem nosacījumiem budžeta izpildītāji var veidot atsevišķus finansēšanas plānus pēc nepieciešamības;  7) precizēta finansēšanas plānu projektu iesniegšanas procedūra saistībā ar ePlānu sistēmas pilnveidošanu, piemēram, informāciju par finansēšanas plānu iesniegšanu un apstiprināšanu jau pašreiz nodrošina automatizēti paziņojumi (MK noteikumu Nr.1220 12.punkts), savukārt MK noteikumu Nr.1220 17.punkts tiek svītrots, jo kontrole tiek nodrošināta ar sistēmas rīkiem. Iesniedzot finansēšanas plānu grozījumus Valsts kasei, nepieciešams norādīt īsu grozījumu pamatojumu, piemēram, FM rīkojuma numuru vai citu pamatojumu, piemēram, pārdale starp budžeta izpildītājiem;  8) Likuma par budžetu un finanšu vadību 27.panta (21) daļā papildināts resursu uzskaitījums ar saņemtajiem transfertiem no resursa “ieņēmumi par sniegtajiem maksas pakalpojumiem un citi pašu ieņēmumi”, tādēļ precizētas atbilstošas noteikumu normas, papildinot ar minēto resursu (MK noteikumu Nr.1220 43., 45.punkts, 4.pielikums);  9) precizēti termini atbilstoši citos normatīvajos aktos lietotajiem, aizstājot vārdu “kredītkaršu” ar vārdiem “maksājumu karšu”, “bankā” ar “kredītiestādē”, kā arī papildināta norma ar skaidrojumu (MK noteikumu Nr.1220 42.punkts);  10) papildināta norma, kuros gadījumos līdzekļus, kurus nevar attiecināt uz budžeta iestādes saimniecisko darbību, uzskaita deponēto līdzekļu kontā Valsts kasē (MK noteikumu Nr.1220 47.punkts);  11) precizētas normas, kas nosaka atlikuma uz gada beigām pārgrāmatošanas pieteikuma iesniegšanas termiņus un ministriju kopsavilkuma pārskata par budžeta izpildi iepriekšējā gadā saskaņošanas termiņus pamatojoties uz grozījumiem MK noteikumi Nr.387, kas paredz budžeta korekciju pieteikumu par iepriekšējo saimniecisko gadu iesniegšanu līdz kārtējā saimnieciskā gada piecpadsmitajai darbdienai (MK noteikumu Nr.1220 39., 45., 47.1., 49.punkts);  12) lai vienādotu Valsts kasē iesniedzamo dokumentu formu un saturu ar pieteikumiem, ko klienti iesniedz saskaņā ar MK noteikumiem Nr.387 un Ministru kabineta 2015.gada 6.jūnija noteikumiem Nr.386 “Kārtība, kādā Valsts kase nodrošina elektronisko informācijas apmaiņu”, aizstāts visā noteikumu tekstā un 4., 5.pielikumā vārds “iesniegums” ar vārdu “pieteikums”, kā arī lai padarītu veidlapas saprotamākas un ērtāk aizpildāmas klientiem, veidlapās samazināts aizpildāmais informācijas apjoms par klientu, precizēta pārgrāmatošanas sadaļa, kontaktinformācijas sadaļa un paraksta zona.  Jaunā kārtība par gada summu un prognozes pa ceturkšņiem datu ievadi piemērojama sagatavojot finansēšanas plānus 2019.gadam. 2018.gada finansēšanas plānu grozījumi līdz gada beigām sagatavojami līdzšinējā kārtībā (MK noteikumu Nr.1220 66.punkts). |
| 3. | Projekta izstrādē iesaistītās institūcijas un publiskas personas kapitālsabiedrības | Finanšu ministrija, Valsts kase |
| 4. | Cita informācija | Nav |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Valsts budžeta iestādes |
| 2. | Tiesiskā regulējuma ietekme uz tautsaimniecību un administratīvo slogu | Tiesiskais regulējums nemaina institūciju tiesības, pienākumus un veicamās darbības, jo arī pašlaik noteikumu projektā minētajam subjektu lokam ir noteikts pienākums sagatavot finansēšanas plānu projektus, iesniegt tos Valsts kasē un veikt izdevumus piešķirto asignējumu ietvaros saskaņā ar valsts budžetā noteiktajiem finansējuma izmantošanas mērķiem.  Administratīvā sloga mazināšana attiecas uz noteikumu projekta subjektiem, jo noteikumu projekts paredz efektīvāku laika izmantošanu finansēšanas plānu projektu sagatavošanā, līdz ar to ļaujot lielāku uzmanību pievērst analītiskajai vai plānošanas jomai. Piemēram, tiek atcelta prasība par sadalījuma rīkojuma datu sagatavošanu ministrijās un iesniegšanu Finanšu ministrijai rīkojuma izdošanai pēc nākamā saimnieciskā gada budžeta likuma pieņemšanas, kā arī Valsts kasei vairs nebūs jāveic ministriju iesniegto finansēšanas plānu atbilstības kontroli pret sadalījuma rīkojumu. Pāreja uz gada asignējumiem nozīmē, ka valsts budžeta iestādēm nebūs jāplāno un jāievada informācijas sistēmā resursus un izdevumus sadalījumā pa mēnešiem, tā vietā – dati ievadāmi sākotnējam budžetam sadalījumā pa ceturkšņiem, gada laikā – izmaiņas gada summās (samazinās ievadāmās informācijas apjoms), līdz ar to prognozējams, ka samazināsies arī veicamo finansēšanas plānu grozījumu skaits, jo nebūs nepieciešams pārplānot finansējumu un veikt grozījumus finansēšanas plānos starp mēnešiem. |
| 3. | Administratīvo izmaksu monetārs novērtējums | Saistībā ar noteikumu projekta ietekmi uz administratīvo slogu un saskaņā ar Ministru kabineta 2009.gada 15.decembra instrukciju Nr.19"Tiesību akta projekta sākotnējās ietekmes izvērtēšanas kārtība" (turpmāk - MK instrukcija Nr.19) sniedzam administratīvo izmaksu monetārā novērtējuma piemērus.  1. Valsts kases (kā iestādes) novērtējumā viena finansēšanas plāna grozījumu sagatavošanai un saskaņošanai patērētais laiks ir vērtējams aptuveni 30 minūtes (tehniskā datu ievade, pārbaude un iesniegšana ministrijai). Valsts kasei kopējais finansēšanas plānu skaits 2017.gadā bija 9, kas grozīti 27 reizes - vidēji 1 plāns 3 reizes gadā, no kuriem 9 reizes finansēšanas plānu grozījumi tika veikti precizējot izdevumu sadalījumu pa mēnešiem. Pielietojot MK instrukcijā Nr.19 sniegto administratīvo izmaksu aprēķinu, iegūstam ekonomiju 45,50 EUR apmērā gadā.  Detalizēts aprēķins:  C = (f x l) x (n x b)=(10,11x0,5) x (1x9)= 45,50 EUR, kur  C – informācijas sniegšanas pienākuma radītās izmaksas jeb administratīvās izmaksas;  f – stundas samaksas likme (izmantota CSP dati par vienas stundas darbaspēka izmaksas pa darbības veidiem gada griezumā (DIG010) (84) Valsts pārvalde un aizsardzība; obligātā sociālā apdrošināšana par 2017.gadu );  l – laika patēriņš, kas nepieciešams, lai sagatavotu informāciju, kuras sniegšanu paredz projekts;  n – subjektu skaits, uz ko attiecas projektā paredzētās informācijas sniegšanas prasības (Valsts kasē viens finanšu darbinieks);  b – cik bieži gada laikā projekts paredz informācijas sniegšanu (Valsts kasē – 9 gadījumi 2017.gadā).  2. Finanšu ministrija (kā iestāde) 2017.gadā veica 139 finansēšanas plānu grozījumus, no kuriem 28 reizes finansēšanas plānu grozījumi tika veikti pēc iestādes iniciatīvas, precizējot izdevumu sadalījumu pa mēnešiem. Pielietojot iepriekš minēto izmaksu ekonomijas aprēķinu, un pieņemot 30 minūšu ieguldījumu katra finansēšanas plāna sagatavošanā un iesniegšanā, izdevumu ekonomija novērtējama 141,54 EUR apmērā gadā. Finanšu ministrija (kā resors) 2017.gadā izskatīja un Valsts kasē iesniedza 68 finansēšanas plānu grozījumus, kas sagatavoti pēc resora padotības iestāžu pašu iniciatīvas (kas neizriet no Finanšu ministrijas rīkojuma par apropriācijas izmaiņām). Pieņemot Finanšu ministrijas darbinieka ieguldījumu katra finansēšanas plāna izskatīšanai un iesniegšanai 20 minūšu (0,33 h) apmērā, izdevumu ekonomija novērtējama 229,16 EUR apmērā gadā. Līdz ar to Finanšu ministrijā (kā resorā un kā iestādē) kopējā izmaksu ekonomija vērtējama līdz 370 EUR gadā.  Katra valsts budžeta iestāde un ministrija (tajā skaitā pārējās centrālās valsts iestādes) ir atšķirīga (atšķiras darba organizācija un darbinieku iesaiste budžeta plānošanā), tādēļ, lai iegūtu precīzu aprēķinu par kopējo administratīvo izmaksu ekonomiju valstij kopumā mērķgrupai, būtu nepieciešams pieprasīt iesniegt aprēķinu visām ministrijām un valsts budžeta iestādēm (ministrijas un citas centrālās valsts iestādes – 28, valsts budžeta iestādes – 174). Tā kā minētie piemēri parāda, ka administratīvo izmaksu ekonomija katras iestādes un ministrijas ietvaros nav lielāka par 2 000 EUR, nav lietderīgi un ekonomiski pamatoti pieprasīt un apkopot šādu informāciju no visām valsts budžeta iestādēm un ministrijām. |
| 4. | Atbilstības izmaksu monetārs novērtējums | Projekts šo jomu neskar |
| 5. | Cita informācija | Nav |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar |

|  |  |  |
| --- | --- | --- |
| **IV. Tiesību akta projekta ietekme uz spēkā esošo tiesību normu sistēmu** | | |
| 1. | Saistītie tiesību aktu projekti | Likums par budžetu un finanšu vadību – nosakot asignējumu un dotāciju no vispārējiem ieņēmumiem piešķiršanu gada summas apmērā bez sadalījuma pa mēnešiem, likuma terminos “Asignējuma aizkavēšana” un “Asignējuma samazināšana” jāizslēdz mēnešu sadalījuma nosacījums. Grozījumi Likumā par budžetu un finanšu vadību tiks virzīti budžeta likumprojektu paketē ar likumprojektu “Par valsts budžetu 2019.gadam”, un paredzams ka tie stāsies spēkā 2019.gada 1.janvārī. |
| 2. | Atbildīgā institūcija | Finanšu ministrija (Valsts kase) |
| 3. | Cita informācija | Nav |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Pēc noteikumu projekta pieņemšanas valsts budžeta iestāžu vadošajiem finanšu darbiniekiem tiks nosūtīta informācija par sagaidāmajām normatīvā regulējuma izmaiņām asignējumu piešķiršanas un izpildes jomā sākot ar 2019. gadu.  Informācija par izmaiņām normatīvajā aktā tiks ievietota Valsts kases tīmekļvietnē Jaunumu sadaļā [www.kase.gov.lv/jaunumi](http://www.kase.gov.lv/jaunumi), kā arī ePlānu sistēmas Info lapā. |
| 2. | Sabiedrības līdzdalība projekta izstrādē | Noteikumu projekta izstrādes procesā notikušas konsultācijas ar ministrijām.  Informācija par noteikumu projekta izstrādi ievietota:  –Finanšu ministrijas tīmekļvietnē www.fm.gov.lv sadaļā “Tiesību aktu projekti” 2018.gada 31.jūlijā - <http://www.fm.gov.lv/lv/sabiedribas_lidzdaliba/tiesibu_aktu_projekti/valsts_budzeta_politika#project490>.  Informācija par noteikumu projekta izstrādi ievietota:  – Valsts kases tīmekļvietnē www.kase.gov.lv/ Valsts kase/ sabiedrības līdzdalība <https://www.kase.gov.lv/valsts-kase/sabiedribas-lidzdaliba> |
| 3. | Sabiedrības līdzdalības rezultāti | Noteikumu projekta izstrādes gaitā izvērtēti un ņemti vērā ministriju priekšlikumi normatīvā akta pilnveidošanai. |
| 4. | Cita informācija | Sabiedrība pēc normatīvā akta pieņemšanas tiks informēta ar publikāciju oficiālajā izdevumā "Latvijas Vēstnesis" un bezmaksas normatīvo aktu datu bāzē www.likumi.lv. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Valsts budžeta iestādes |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Noteikumu projekta izpilde neietekmē pārvaldes institucionālo struktūru, kā arī nav paredzēta jaunu institūciju izveide, esošo institūciju likvidācija vai reorganizācija.  Noteikumu projekts tiks realizēts esošo cilvēkresursu ietvaros. |
| 3. | Cita informācija | Nav |

Finanšu ministre D.Reizniece-Ozola

Popova 67094246

[Anita.Popova@kase.gov.lv](mailto:Anita.Popova@kase.gov.lv)